**SAJTÓKÖZLEMÉNY**

Azonnal közölhető

**Ígéretes magyar rendező nyert a Fiatal Filmesek Versenyén**

*A film témája a környezetvédelem és a tárgyak megújíthatósága*

Budapest, 2019. július 19. – **A rangos európai verseny 5 szerencsés nyertesét januárban választották ki, akik közé egy magyar versenyző, Galambos Levente is bekerült! A nyertesek fejenként 7.500 Euró támogatást kaptak, ötletüket pedig egy híres európai filmrendező mentorálásával valósíthatták meg. A bemutató 2019. július 18-án volt a Premier KultCaféban. A Rejtett értékek című film pedig mától elérhető online is!**

A **Fiatal Filmrendezők Versenye** az EUandME, azaz az EU és Én elnevezésű kampány része. A 18 és 35 év közötti fiatalokat megcélzó versenyt az Európai Unió összes tagállamában megrendezték. A rangos európai pályázatra **599 szinopszis** érkezett be. Közülük a díjnyertes filmrendezőkből álló szakmai zsűri öt nyertest választott ki, akik leforgathatták filmjeiket. A díjazottak közé egy magyar versenyző, **Galambos Levente** is bekerült.

A nyertesek fejenként **7.500 Euró** támogatást kaptak, ötletüket pedig egy híres európai filmrendező mentorálásával forgathatták le. A magyar rendező mentora a Zaida Bergroth finn filmrendező volt.

*„Hatalmas siker, hogy az összes induló ország közül egy magyar fiatal is lehetőséget kapott, hogy elkészíthesse rövidfilmjét! Galambos Levi ráadásul a legfiatalabb a versenyzők közül.”* – mondta Zupkó Gábor, az Európai Bizottság Magyarországi Képviseletének vezetője. – *”A magyar fiatalok életük jelentős részét már az Európai Unióban élték le. Számukra természetes az, hogy az Unió területén szabadon utazhatnak, tanulhatnak, vállalkozhatnak, felár nélkül telefonálhatnak, vagy éppen sürgősségi orvosi ellátást kaphatnak. Éppen ezért érdekes, ők hogyan látják, és hogyan mutatják be ezeket a témákat”*

A magyar nyertes a legfiatalabbként nyert a verseny *Fenntarthatóság és környezetvédelem* témakörében.

Filmjének szinopszisa: Egy elfoglalt apa úgy érzi, egyre távolodik kislányától, mert folyamatosan egyensúlyoznia kell a stresszes munkája és a rá, mint egyedülálló szülőre háruló feladatok között. Amikor kislánya kedvenc játéka elromlik, rádöbben arra, hogy a megromlott kapcsolatokat, akárcsak a törött játékokat, meg lehet javítani.

Az elkészült nyertes rövidfilmeket a Premier KultCaféban nézhették meg az érdeklődők tegnap, és mától elérhetőek online is: [Rejtett értékek online](https://bit.ly/2Y6Mgtt).

A másik 4 nyertes munkája is figyelemre méltó: a lengyel [*Magdalena Załęcka*](https://www.youtube.com/watch?v=AbQZLSMevME) (29) Mobilitás témakörben készített humoros kisfilmet. [*Vlad Muko*](https://www.youtube.com/watch?v=dYWToDnm1CY) (27) észt rendező arra kapott lehetőséget, hogy kifejtse gondolatait Szakértelem és vállalkozás témában. A spanyol [*Jaime Olías de Lima*](https://www.youtube.com/watch?v=8XGp4NvhLoI) (29) pedig a Jogokról készítette kisfilmjét. Az ötödik nyertes a román [*Eugen Dediu*](https://www.youtube.com/watch?v=dYWToDnm1CY) (22) Digitális témájú filmje.

**További információ:**

|  |  |
| --- | --- |
| **Zsák Kata**Premier Hungary CommunicationsM: +36-20/572-1811E-mail: zsak@premiercom.hu | **Bubenheimer Felix**Európai Bizottság Magyarországi KépviseleteT: +36-1/209-9775E-mail: felix.bubenheimer@ec.europa.eu |

**HÁTTÉR INFORMÁCIÓ**

Galambos Levi 21 éves és jelenleg a Budapesti Műszaki Egyetem mechatronikai mérnök szakának hallgatója. A videózás és filmezés iránti szenvedélye a középiskolában kezdődött, ahol iskolai projektekben, osztálybulikon videózott és vágott.

Hobbiját az egyetemen is folytatta, ahol rögtön belépett a kari stúdiójába, ahol azóta is egyetemi rendezvényeken és bulikon videóznak, illetve ők készítették el a Gépészmérnöki kar imagefilmjét is. Tavaly nyáron a VOLT és Sziget Fesztiválon dokumentálta az önkéntesek munkáját. Azóta egy profi filmes csapatban dolgozik operatőrként és vágóként, ahol filmeket, reklámfilmeket és animációkat készítenek. A Fiatal Filmrendezők Verseny lehetőségének nagyon örül, már teljes gőzzel készül a forgatókönyv, a színészekkel való, és a technikai egyeztetések.